Projektas

ŠIAULIŲ MIESTO SAVIVALDYBĖS TARYBA

SPRENDIMAS

dĖL PRITARIMO REORGANIZUOTI ŠIAULIŲ MIESTO KULTŪROS CENTRĄ „LAIPTŲ GALERIJA“, PRIJUNGIANT JĮ PRIE ŠIAULIŲ KULTŪROS CENTRO

2025 m. d. Nr. T-

Šiauliai

Vadovaudamasi Lietuvos Respublikos civilinio kodekso 2.97 straipsnio 3 dalimi, 2.99 ir 2.101 straipsniais, Lietuvos Respublikos vietos savivaldos įstatymo 15 straipsnio 2 dalies 16 punktu, Lietuvos Respublikos kultūros centrų įstatymo 11 straipsnio 1 dalies 1 punktu, Lietuvos Respublikos biudžetinių įstaigų įstatymo 5 straipsnio 3 dalies 5 punktu ir 24 straipsniu, Šiaulių miesto savivaldybės taryba nusprendžia:

1. Pritarti, kad Šiaulių miesto kultūros centras „Laiptų galerija“ būtų reorganizuotas ir prijungtas prie Šiaulių kultūros centro.

2. Nustatyti, kad:

2.1. reorganizavimo tikslas – optimizuoti Šiaulių miesto kultūros centro „Laiptų galerija“ veiklą, prijungiant jį prie Šiaulių kultūros centro, atsisakyti funkcijų dubliavimo, efektyviai panaudoti materialinius ir finansinius išteklius, mažinti administracinę naštą, užtikrinti racionalų Šiaulių miesto savivaldybės biudžeto lėšų panaudojimą;

2.2. reorganizavimo būdas – Šiaulių miesto kultūros centro „Laiptų galerija“ prijungimas prie Šiaulių kultūros centro;

2.3. reorganizuojama biudžetinė įstaiga – Šiaulių miesto kultūros centro „Laiptų galerija“;

2.4. reorganizavime dalyvaujanti biudžetinė įstaiga – Šiaulių kultūros centras;

2.5. Šiaulių miesto kultūros centras „Laiptų galerija“ po reorganizavimo baigia veiklą kaip juridinis asmuo nuo jo išregistravimo iš Juridinių asmenų registro dienos, bet ne vėliau kaip 2025 m. rugpjūčio 31 d.;

2.6. po reorganizavimo veiklą tęsia Šiaulių kultūros centras ir jam pereina visos reorganizuoto Šiaulių miesto kultūros centro „Laiptų galerija“ teisės ir pareigos;

2.7. po reorganizavimo veiksiantis Šiaulių kultūros centras organizuos ir vykdys profesionaliojo meno veiklas ir jų sklaidą, veiklas etninei kultūrai puoselėti, įgyvendins veiklas, skirtas skatinti vietos bendruomenės įsitraukimą į socialines iniciatyvas meninėmis ir kūrybinės saviraiškos formomis, vykdys veiklas, skatinančias įvairių kultūrų pažinimą, kultūros paslaugų prieinamumą socialinės atskirties grupėms ir šių grupių įsitraukimą į kultūros plėtrą, organizuos Pelikso Bugailiškio asmenybės įprasminimą, jo namo aktualizavimą pritaikant kultūros paslaugų teikimą visuomenės poreikiams tenkinti;

2.8. po reorganizavimo veiksiantis Šiaulių kultūros centras atliks šio centro nuostatuose numatytas funkcijas;

2.9. po reorganizavimo Šiaulių kultūros centro savininko teises ir pareigas įgyvendinančios institucijos: Šiaulių miesto savivaldybės meras (toliau – meras), išskyrus tas Šiaulių kultūros centro savininko teises ir pareigas, kurios yra priskirtos išimtinei ir paprastajai Šiaulių miesto savivaldybės tarybos (toliau – Savivaldybės taryba) kompetencijai, jei paprastosios Savivaldybės tarybos kompetencijos įgyvendinimo Savivaldybės taryba nėra perdavusi merui.

3. Įgalioti reorganizavime dalyvaujančios biudžetinės įstaigos Šiaulių kultūros centro direktorių parengti reorganizuojamo Šiaulių miesto kultūros centro „Laiptų galerija“ reorganizavimo sąlygų aprašą ir įregistruoti jį teisės aktų nustatyta tvarka valstybės įmonės Registrų centro Šiaulių filiale.

Šis sprendimas ne vėliau kaip per vieną mėnesį nuo jo įteikimo dienos gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, arba Regionų administraciniam teismui bet kuriuose šio teismo rūmuose, arba bendrosios kompetencijos teismui Civilinio proceso kodekso nustatyta tvarka.

Savivaldybės meras